Ek Sien... deur Andre S.kamer | Bydraes | Woes - Kreatiewe platform vir Afrikaans
Titel: Ek Sien...
Aantal woorde: 436
Datum gepubliseer: 12 Jun 2015
Ek sien te veel stress, te veel spanning, te veel ongelukkigheid. Te veel te doen, te min tyd, te min liefde en omgee. Altyd aan die hardloop. Eet ietsie hier, eet ietsie daar. Te min gesonde kos. Bitter min voedsel vir die siel. En deur dit alles ‘n donker hond wat soos ‘n kanker aan jou siel en liggaam vreet…
Ek sien ‘n dag, ‘n knop, ‘n klont. Onverwags, skokkend. “Here hoekom ek? Wat het ek dan gedoen dat so iets my moet oorkom?” Verwarring, vrees, vertwyfeling. Onsekerheid, ongelukkigheid, ontevredenheid. Ontsag vir die dood.
Ek sien die ingryping. Sjirurgies word die indringer uit die liggaam geruk. Die wortel van die onheil vernietig, elke stukkie daarvan. Van stof is jy gemaak en soos onkruid word die onding chemies behandel, bestraal. Elke krieseltjie verguis tot niks.
Ek sien ‘n plantjie teruggesny tot op die aarde, swak en broos. ‘n Plantjie wat soebat na versorging, na liefde, na ondersteuning, na water vir die siel.
Ek sien die plantjie na die Skepper draai en sonder beperking of grense onvoorwaardelik glo in genesing. Altyd positief, altyd sterk in die geloof. En die regte voeding word toegedien, en ‘n ondersteuningsgroep van God, vriende en familie word om die plantjie opgerig. En baie stadig, maar seker, begin daardie plantjie sy koppie lig en opkyk na die Son.
Ek sien hoe dit somtyds nodig is vir wat as ‘n ramp beskou word om met ons te gebeur om vir ons te wys dat niks sonder die Vader moontlik is nie. Ons is so in ons daaglikse doen en late vasgevang, goed en sleg, dat ons vergeet dat ons liggame ‘n tempel van God is. En soos enige gebou moet dit versorg en onderhou word. Ons moet tyd maak om stil te raak, rus vir die siel te vind, die tempel te reinig van dit wat die fondamente wegvreet. En net so belangrik as die voedsel vir die Gees is die voedsel wat ons liggaam moet voed.
Ek sien te veel gemorskos, te min heilsame voedsel saam met familie om die tafel geniet. Vrede en vreugde en familie om die tafel, die resep van geluk en gesondheid. Voorkoming is net so belangrik as genesing.
Ek sien dat met geloof, en hoop, versorging, liefde en die regte voedsel volkome heling plaasvind.
Ek sien ‘n poort wyd ope staan, en deur die aardse duister, bestraal ‘n kruis my lewensbaan met wonderskone luister. Genade God’s, so wyd en vry, U deur staan ope ook vir my se die lied. Gelowige, rig jou oog op die Kruis en glo, en ek sien dat ook jy gered sal word.
4 jaar 6 maande 1 week 21 ure oud
Genade Die lewe Die dood Familie Liggaamlik Godsdiens Kerk Verhoudings Pyn Inspirerend Dankbaarheid Vreugde Hoop Wanhoop